อ้อนฝรั่งเศสสอนกึ๋นแฟชั่น
อ้อนฝรั่งเศสถ่ายทอดความรู้แฟชั่น เทคโนโลยีสีเขียว เอื้อไทยเจาะตลาดอินเตอร์
20 ส.ค. 2554

อ้อนฝรั่งเศสถ่ายทอดความรู้แฟชั่น เทคโนโลยีสีเขียว เอื้อไทยเจาะตลาดอินเตอร์
นางศรีรัตน์ รัษฐปานะ อธิบดีกรมเจรจาการค้าระหว่างประเทศ เปิดเผยว่า ได้หารือกับอัครราชทูตที่ปรึกษาฝ่ายเศรษฐกิจและการพาณิชย์ของฝรั่งเศสประจำประเทศไทย เพื่อกำหนดแนวทางการดำเนินการภายใต้ข้อตกลงการหารือของเจ้าหน้าที่ระดับสูงด้านเศรษฐกิจระหว่างประเทศไทยกับฝรั่งเศส (HLED) ปี 2553-2557
ทั้งนี้ ไทยได้เสนอให้มีความร่วมมือในลักษณะแลกเปลี่ยนความรู้และประสบการณ์ที่ฝรั่งเศสเชี่ยวชาญให้กับไทย รวมทั้งช่วยแนะนำแนวทางเปิดตลาดและขยายโอกาสการค้าในฝรั่งเศส
เบื้องต้นฝรั่งเศสเห็นด้วยกับกิจกรรมต่างๆ ที่ไทยเสนอ ทั้งสองฝ่ายจะได้พิจารณาโครงการในรายละเอียดเพื่อให้ดำเนินการอย่างเป็นรูปธรรมต่อไป เช่น ความร่วมมือด้านแฟชั่น การออกแบบ พัฒนาผลิตภัณฑ์ ท่องเที่ยวเชิงอนุรักษ์ พัฒนาระบบการควบคุมสิ่งบ่งชี้ทางภูมิศาสตร์ พัฒนาอุตสาหกรรมเศรษฐกิจสร้างสรรค์ เทคโนโลยีสีเขียว เป็นต้น 
สำหรับการหารือภายใต้ความร่วมมือดังกล่าวเกิดขึ้นหลังจากที่รัฐมนตรีว่าการกระทรวงพาณิชย์ร่วมลงนามกับรัฐมนตรีด้านการค้าต่างประเทศ กระทรวงเศรษฐกิจ อุตสาหกรรม และการจ้างงานของฝรั่งเศส ในข้อตกลง HLED เมื่อเดือน ต.ค. 2553 ที่ฝรั่งเศส
อย่างไรก็ตาม ข้อตกลงนี้ช่วยให้ไทยและฝรั่งเศสมีเวทีในการหารือระหว่างกันอย่างใกล้ชิดยิ่งขึ้น เพื่อลดอุปสรรคและแก้ไขปัญหาการค้าระหว่างกัน ตลอดจนเสริมสร้างความร่วมมือในการขยายโอกาสทางการค้าและการลงทุน แลกเปลี่ยนความรู้ ประสบการณ์และเทคโนโลยีในด้านต่างๆ ที่เกี่ยวข้องได้อย่าง กว้างขวาง รวมถึงช่วยสร้างความเชื่อมั่นระหว่างกันเพิ่ม ซึ่งที่ผ่านมากรมฯ ได้เร่งผลักดันความร่วมมือในทุกด้านมาตลอดให้เกิดความร่วมมือระหว่างไทยกับฝรั่งเศสอย่างใกล้ชิด โดยหารือกับหน่วยงานภาครัฐและเอกชน เช่น กรมทรัพย์สินทางปัญญา กรมส่งเสริมการส่งออก กรมพัฒนาธุรกิจการค้า กรมหม่อนไหม สำนักงานคณะกรรมการส่งเสริมการลงทุน การท่องเที่ยวแห่งประเทศไทย สภาหอการค้าแห่งประเทศไทย และสภาอุตสาหกรรมแห่งประเทศไทย เพื่อกำหนดกิจกรรมและโครงการที่ไทยต้องการความร่วมมือจากฝรั่งเศส รวมทั้งจัดตั้งคณะทำงานฝ่ายไทยเพื่อการดำเนินการภายใต้ข้อตกลง HLED ให้เกิดประโยชน์สูงสุดต่อประเทศไทย